# Aiacor

Aiacor és una localitat del País Valencià, pedania del municipi de Canals, a la comarca de la Costera. Tenia 1.642 habitants l'any 2009.
Situat a l'esquerra del riu Cànyoles, en una plana regada per les séquies de la Llosa i de Ranes, al nord del nucli principal de Canals (a escassos 500 metres), i a l'est de l'Alcúdia de Crespins.

## Geografia

La població se situa a l'esquerra del riu Cànyoles, sobre una plana regada per les séquies de la Llosa i de Ranes que són drenades a partir de l'aigua del riu dels Sants.

### Localitats limítrofes

La pedania d'Aiacor limita amb les següents localitats:
Canals (i el seu annex la Torre dels Flares), l'Alcúdia de Crespins, Cerdà, la Granja de la Costera, Xàtiva (i el seu annex Annauir), Llanera de Ranes, Torrella i Vallés, totes elles a la comarca de la Costera.

### Climatologia

El clima a Aiacor és mediterrani, encara que per la seua situació relativament allunyada de la costa i entre valls, en un vessant de solana (cap al sud-est), els estius són més calorosos que en altres zones del País Valencià, registrant freqüentment les màximes de tota la regió a l'estiu.

## Etimologia

El nom de la població és anterior a la conquesta cristiana. Joan Coromines —que, com Agustí Ventura, defensava que era un topònim àrab— va proposar com a origen l'àrab Al-Yaquẓ, 'l'eixerit, el vigilant, el circumspecte', possible malnom «d'un moro que creà o posseí aquesta alqueria». Carme Barceló, en canvi, opinava que «no és un nom d'etimologia àrab i evidentment és anterior al domini islàmic».
Històricament també ha aparegut com a Yocor, Ayocor, Ayoquor o Ycor (segons Coromines, possible errada per Yacor o Yocor). També existeix la forma popular Aecor, conservada entre la gent gran.

## Història

Antiga alqueria musulmana, tenia el 1609, any de l'expulsió dels moriscos, 63 llars de cristians nous. Fins a 1879 va constituir un municipi, al qual s'havia agregat el de la Torre dels Flares) anys abans.

## Demografia

Aiacor té 1642 habitants (INE 2009).
Evolució demogràfica d'Aiacor :
| 1842 | 1857 | 1860 | 1877 | 1887 | 1897 | 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2001 | 2006 | 2009 |
| 340 | 475 | 479 | 693 | - | - | - | - | - | - | - | - | - | - | - | - | 705 | 740 | 1642 |

## Monuments

* Església Parroquial de Sant Jaume Apòstol: Construïda al segle xvi (fins llavors pertanyia a la col·legiata de Xàtiva), va tenir annexa l'església de Cerdà fins a principis del segle xx. L'actual església es va construir el 1760.
* Ermita del Santíssim Crist del Mont Calvari.

## Cultura
### Festes

Festa al patró del poble:
* Sant Jaume Apòstol, setmana del 25 de juliol.
Festes al Santíssim Crist del Mont Calvari:
* Primera setmana de festes, última setmana de setembre.
** Baixada del Crist, diumenge al matí.
* Segona setmana de festes.
** Dia de Sant Antoni de Pàdua, dissabte.
** Pujada del Crist, diumenge a la vesprada/nit.
Festa a la patrona del poble:
* Mare de Déu del Pilar, 12 d'octubre.
Fira d'artesania
* Una setmana després de la festa de la Verge del Pilar.

## Personatges destacats

* Ricardo Tormo: pilot de motociclisme

## Referències

* 1 2 Fayos Navarro, Sandra; Pérez Sancho, Llum. Coneguem els nostres noms de lloc. Canals: Ajuntament de Canals, 2005, p. 151.
* 1 2 Coromines, Joan. «Aiacor». A: Onomasticon Cataloniae. vol. 30. Barcelona: Curial Edicions Catalanes, 1997. ISBN 84-7256-331-6.
* ↑ Barceló Torres, Carme. Toponímia arábica del País Valencià. Alqueries i castells. València: Universitat de València. Institut de Filologia Valenciana, 1983, p. 69. ISBN 84-500-9149-7 [Consulta: 22 maig 2021].
* ↑ Font: Població de fet segons l'Institut Nacional d'Estadística d'Espanya. Alteracions dels municipis en els Censos de Població des de 1842, Arxivat 2009-03-11 a Wayback Machine. Sèries de població dels municipis d'Espanya des de 1996. Arxivat 2010-04-18 a Wayback Machine. En el Cens de 1877 s'inclou el municipi 46519 (la Torre de Cerdà). En el Cens de 1887 el municipi desapareix perquè s'integra en el municipi 46081 (Canals)

## Enllaços externs

* Web d'Aiacor Arxivat 2016-08-07 a Wayback Machine.